Ing. **Jozef Zlocha** (\* 6. jún 1940, Lysá pod Makytou – † 25. august 2001, Nové Zámky) bol slovenský geológ, banský inžinier, prvý minister životného prostredia samostatnej Slovenskej republiky, politik HZDS.

Biografia
---------

Narodil sa 6. júna 1940 v Lysej pod Makytou, okr. Považská Bystrica. Absolvoval Bansko-geologickú fakultu v Ostrave a Banskú fakultu v Košiciach. Po absolvovaní štúdia v roku 1963 sa zamestnal v štátnom podniku Geologický prieskum v Spišskej Novej Vsi. Na tomto pracovisku sa zaoberal problematikou vyhľadávania a prieskumu nerastných surovín, ako aj stavom životného prostredia v regiónoch s intenzívnou banskou činnosťou. V 70. a 80. rokoch bol účastníkom viacerých expertíz, ktoré hodnotili surovinové zdroje v Maďarsku, Juhoslávii alebo v Grécku, ako aj v africkom štáte Benin. Svoje poznatky a výskumy následne publikoval vo viacerých odborných časopisoch.

V roku 1970 bol vylúčený z KSČ pre svoj negatívny postoj k vstupu vojsk Varšavskej zmluvy do ČSSR. V prvých slobodných voľbách v júni 1990 bol zvolený za poslanca Snemovne národov Federálneho zhromaždenia za VPN vo Východoslovenskom kraji. V parlamente pôsobil vo výbore pre životné prostredie, ktorého bol tajomníkom. Po rozkole vo VPN sa priklonil na stranu Vladimíra Mečiara a na jar 1991 spolu s 8 poslancami Snemovne národov (E. Bellušová, M. Kňažko, H. Kočtúch, M. Kontra, V. Mečiar, A. Ondrejkovič, V. Vicen a R. Zelenay) vytvorili nový poslanecký klub HZDS. Za poslanca do Snemovne národov FZ kandidoval aj v roku 1992, avšak poslancom sa nestal.

Dňa 23. júna 1992 bol vymenovaný za člena vlády Vladimíra Mečiara, pôsobil ako predseda Slovenskej komisie pre životné prostredie, ktorá sa neskôr pretransformovala na Ministerstvo životného prostredia SR. Jozef Zlocha bol prvým ministrom životného prostredia po vzniku samostatného Slovenska 1. januára 1993. Na ministerskom poste zotrval do 15. marca 1994, pretože 4 dni predtým poslanci Národnej rady Slovenskej republiky vyslovili vláde SR nedôveru.

V predčasných parlamentných voľbách, ktoré sa konali na jeseň 1994 bol zvolený za poslanca za koalíciu HZDS – RSS vo Východoslovenskom kraji. Bol členom Výboru NR SR pre životné prostredie a ochranu prírody. Avšak v parlamente zotrval len niečo vyše mesiaca, pretože 13. decembra 1994 bol znovu vymenovaný do vlády Vladimíra Mečiara za ministra životného prostredia SR. Ministrom bol až do vymenovania novej vlády pod vedením Mikuláša Dzurindu 30. októbra 1998.

V parlamentných voľbách v roku 1998 bol zvolený za poslanca NR SR za HZDS. Pôsobil vo výbore pre životné prostredie.

Jozef Zlocha zomrel niekoľko dní po ťažkej mozgovej príhode 25. augusta 2001 vo veku 61 rokov. V parlamente ho nahradil Peter Chudík, neskorší predseda Prešovského samosprávneho kraja.

Referencie
----------

1. ↑   *Jozef Zlocha, minister životného prostredia Slovenskej republiky* [online]. vlada.gov.sk, [cit. 2016-11-13]. Dostupné online.
2. 1 2  TASR. *Zomrel poslanec a bývalý minister životného prostredia Jozef Zlocha* [online]. sme.sk, 27.08.2001, [cit. 2016-11-13]. Dostupné online.
3. ↑   *Federální shromáždění České a Slovenské Federativní republiky, 1990 - 1992* [online]. Parlament České republiky, [cit. 2016-11-13]. Dostupné online.
4. ↑  TASR. *Koho budete voliť?* [online]. vtedy.tasr.sk. Dostupné online.
5. ↑   *Voľby do národnej rady Slovenskej republiky konané 30. 9. a 1. 10. 1994* [online]. nrsr.sk, 1994, [cit. 2016-11-13]. Dostupné online.
6. ↑   *Výbor NR SR pre životné prostredie a ochranu prírody* [online]. nrsr.sk, [cit. 2016-11-13]. Dostupné online.
7. ↑   *2. Národná rada 1998-200, 251. schôdza, 2. deň rokovania, 5. septembra 2001* [online]. nrsr.sk, [cit. 2016-11-13]. Dostupné online. Archivované 2016-01-26 z originálu.

| * z
* d
* u
Ministri životného prostredia Slovenskej republiky |
| --- |
| 
* Jozef Zlocha (1993 – 1994)
* Juraj Hraško (1994)
* Jozef Zlocha (1994 – 1998)
* László Miklós (1998 – 2006)
* Jaroslav Izák (2006 – 2008)
* Ján Chrbet (2008 – 2009)
* Ján Mikolaj (2009; ad interim)
* Viliam Turský (2009)
* Dušan Čaplovič (2009; ad interim)
* Jozef Medveď (2009 – 2010)
* József Nagy (2010 – 2012)
* Peter Žiga (2012 – 2016)
* László Sólymos (2016 – 2020)
* Árpád Érsek (2020; ad interim)
* Ján Budaj (2020 – 2023)
* Milan Chrenko (2023)
* Tomáš Taraba (2023 – súčasnosť)
 |
| Ministerstvo životného prostredia Slovenskej republiky |

Autoritné údaje: * SNK: 161147
* VIAF: 5020156565726623500005